Մանուել Պետրոսյան

Մանուել Սուրենի Պետրոսյան (1998, մայիսի 6, Ստեփանակերտ, Արցախի Հանրապետություն), հայ շախմատիստ, գրոսմայստեր (2017)։ Մինչև 18 տարեկանների 2016 թվականի աշխարհի ու Եվրոպայի չեմպիոն։ Հայաստանի չեմպիոն (2022)։

Կենսագրություն 
Մանուել Պետրոսյանի մանկությունն անցել է Ստեփանակերտում։ Շախմատ խաղալ սովորել է պապիկից` 3-4 տարեկանում։ Ծննդավայրում սկսել է հաճախել շախմատի դպրոց, իսկ 6 տարեկանից արդեն մարզվել է լուրջ մարզչի մոտ։ 11 տարեկանում ընտանիքի հետ տեղափոխվել է Երևան, քանի որ Արցախում չկային բարձրակարգ մարզիչներ, ինչպես նաև մրցաշարերին մասնակցելը հարմար չէր։ Երևանում Մանուելը սկսել է պարապել շախմատի ակադեմիայում` գրոսմայստեր Արսեն Եղիազարյանի մոտ։

Մանուելն ավարտել է Երևանի թիվ 127 ավագ դպրոցը։ Այնուհետև ընդունվել է Ֆիզիկական կուլտուրայի հայկական պետական ինստիտուտի շախմատի բաժին։ Զինվորական ծառայությունն անցել է Բանակի կենտրոնական մարզական ակումբում։

Մարզական արդյունքներ 
2010 թվականին Մանուելը 3-րդ տեղն է զբաղեցրել Հենրիկ Գասպարյանի հուշամրցաշարի մինչև 14 տարեկանների մրցաշարում։ Նույն թվականին նա դարձել է մինչև 12 տարեկանների Հայաստանի առաջնության հաղթող` 9 հնարավորից վաստակելով 8½ միավոր։

2012 թվականին Մանուելը կրկնել է հաջողությունը` այս անգամ դառնալով մինչև 14 տարեկանների երկրի չեմպիոն (7½ 9-ից)։ Նույն թվականին նա մասնակցել է Եվրոպայի մինչև 14 տարեկանների առաջնությանը և 9 հնարավորից 7 միավորով դարձել աշխարհամասի փոխչեմպիոն։

2013 թվականին Մանուելը, 9 հնարավորից վաստակելով 8 միավոր, հռչակվել է մինչև 16 տարեկանների Հայաստանի չեմպիոն։ Նույն թվականին Բրազիլիայում կայացած Գիմնազիադայի շախմատի մրցաշարում Պետրոսյանը 6 պարտիայում վաստակել է 4½ միավոր և դարձել հաղթող։

2014 թվականին Մանուելը դարձել է մինչև 16 տարեկանների Հայաստանի կրկնակի չեմպիոն` գրանցելով 100-տոկոսանոց արդյունք (9-ից 9 միավոր)։

2014 թվականին Եվրոպայի մինչև 18 տարեկանների առաջնությունում հայ շախմատիստը 6½ միավորով (9-ից) զբաղեցրել է 2-րդ հորիզոնականը։

2016 թվականի հունիսին Եվրոպայի մինչև 18 տարեկանների առաջնությունում (Պրահա) 9 տուրում վաստակելով 7½ միավոր Մանուելը հռչակվել է աշխարհամասի հաղթող։ Երկու ամիս անց Ռուսաստանի Խանտի-Մանսիյսկ քաղաքում Մանուելը կրկնել է հաջողությունը` հռչակվելով նույն տարիքային խմբի աշխարհի չեմպիոն (9 11-ից)։

Հաջորդ տարի իտալական Տարվիզիո քաղաքում կայացած աշխարհի պատանեկան առաջնությունում Մանուելը մինչև 20 տարեկանների մրցաշարում 11 հնարավորից վաստակելով 8½ միավոր` ևս երկու մասնակցի հետ բաժանել է 1-3-րդ տեղերը, սակայն լրացուցիչ ցուցանիշներով զբաղեցրել է 2-րդ տեղը։

Մանուել Պետրոսյանը 2018 թվականի Հայաստանի արագ շախմատի չեմպիոն է։

2022 թվականի հունվարին, 11 հնարավորից վաստակելով 8 միավոր, Մանուելը հռչակվեց Հայաստանի բարձրագույն խմբի 82-րդ առաջնության հաղթող։

Միջազգային կոչումներ 
 2012 թվական` վարպետության թեկնածու
 2014 թվական` ՖԻԴԵ-ի վարպետ
 2014 թվական` միջազգային վարպետ
 2017 թվական` գրոսմայստեր

Վարկանիշի փոփոխության գրաֆիկ

Ծանոթագրություններ

Արտաքին հղումներ 
 Մանուել Պետրոսյանի անձնական քարտը ՖԻԴԵ-ի կայքում 
 Մանուել Պետրոսյանի պարտիաները 
 Մանուել Պետրոսյանի անձնական քարտը 365chess.com կայքում

Հայ գրոսմայստերներ
Հայ շախմատիստներ
Ստեփանակերտ քաղաքում ծնվածներ
Շախմատի գրոսմայստերներ